(நாற்பொருள் பயன்) ❖அறம்பொரு ளின்பம் வீடடைத னூற்பயனே.  || என்னுதலிற்றோவெனின், ‘நாற்பொருட் பயன்’ (நூற்பா, 04) என்றதனை வகுத்து உணர்த்துதல் நுதலிற்று. இதன் பொருள் அறமும் பொருளும் இன்பமும் வீடடைதலும் ஆகிய இந்நான்கும் நூல் தழுவப்படும் பயனாம் என்றவாறு. வீடு என வாளா கூறாது வீடடைதல் என்றார்; வீடு என்பது பேரின்பமாகிய சாத்தியமாகலின் நான்கும் என்னும் செவ்வெண்2ணின் தொகையோடு முற்றும்மை விகாரத்தால் தொக்கன. ❖ இது முதல் ஐந்து நூற்பாக்களை (10 முதல் 14 முடிய) பாடலனார் சொல்லியன எனச் சொல்லுகிறது யாப்பருங்கலக்காரிகை பழைய உரை. குறிப்பு 1.அறம் பொருள் இன்பம் வீடு ஆகிய நான்கையும் அடைதல் நூற்பயன் என்பர் மயிலைநாதர், சங்கர நமச்சிவாயர் ஆகிய இருவரும். அறமும் பொருளும் இன்பமும் வீடு அடைதலும் ஆகிய நான்கும் நூற்பயன் என உரைகண்டு, வீடு அடைதல் என்பதற்கு மேற்குறித்தவாறு உரைநயம் காண்பர் சிவஞான சுவாமிகள். 2. செவ்வெண்: பெயர்களின் இடையே எண்ணிடைச் சொல் தொக்குநிற்க வருவது.